የኢሕአዴግ ውሕደት ከአማራ መሠረታዊ ጥያቄዎች አንጻር፡፡
አዴፓ የሚዋሐድ ከሆነ የክልሉን ሕዝብ መሠረታዊ ጥያቄ መመለስ በሚያስችሉ ሁኔታዎች ላይ ያለውን ግልጽ አቋም መተግበር በሚችልበት መልኩ ውሕደቱን መፈጸም አለበት፡፡
የኢሕአዴግ ሰሞነኛ ፖለቲካዊ አጀንዳ የፓርቲዎች ውሕደት ጉዳይ ሆኖ በማኅበረሰብ አንቂዎችና ፖለቲከኞች እየተነሳ ነው፡፡ ውሕደቱ ‹‹አጋር እና እህት ድርጅቶች ተጣምረው፣ በሀገራቸው ጉዳይ ላይ ያላቸውን ቀጥተኛ ተሳትፎ በማረጋገጥ ግንባሩ በተጓዘባቸው የመሪነት ጊዜያት የተስተዋሉ ችግሮችን ከመሠረታቸው ይፈታሉ‹‹ ተብሎ ታምኖበታል፡፡ ‹ውሕደቱ በአማራ ሕዝብ መሠረታዊ ጥያቄዎች ላይ ምን አንድምታ ይዞ ይመጣል?› ሲል አብመድ ምሁራንን አነጋግሯል፡፡
የወሰን ይገባኛል እና የማንነት፣ በፍትሐዊነት የመልማት፣ ፍትሐዊ የፖለቲካ፣ የኢኮኖሚ እና ማኅበራዊ ተሳትፎ፣ የሕገ መንግሥት መሻሻል፣ ከክልሉ ውጭ ያሉ የአማራ ተወላጆች ውክልና አና ሌሎች የኅልውና ጥያቄዎች በአማራ ሕዝብ ዘንድ ለዘመናት ሲነሱ የነበሩ ነገር ግን ምላሽ ያላገኙ ናቸው፡፡ እነዚህን የሕዝብ ጥያቄዎችም የክልሉ መሪ ፓርቲ አዴፓ በባለቤትነት ወስዶ የፖለቲካ መታገያው አድርጎ እየሠራባቸው እንዳለ በተለያዩ አጋጣሚዎች አስታውቋል፡፡
ያነጋገርናቸው ምሁራን አዴፓ የውሕድ ፓርቲው አካል ቢሆን በጥያቄው ተፈጻሚነት ላይ የሚያደርሰው አሉታዊ ተጽዕኖ አለመኖሩን ገልጸዋል፡፡ ነገር ግን በሕዝቡ ዘንድ በስፋት የሚነሱት መሠረታዊ ጥያቄዎችን በውሕድ ፓርቲው ምላሽ መስጠት በሚቻልበት ጉዳይ ላይ መምከር እንደሚገባው አመላክተዋል፡፡
የአማራ ክልል ባሕልና ቱሪዝም ቢሮ ምክትል ኃላፊ አቶ መላኩ አላምረው አዴፓ የአማራን ሕዝብ ወክሎ እየተንቀሳቀሰ ያለ ፓርቲ እስከሆነ ድረስ ውሕደት በሚያደርግበት ጊዜ የአማራውን መሠረታዊ ጥያቄዎች ወደ ጎን ትቶ ለድርድር ይቀርባል የሚል እምነት እንደሌላቸው አስታውቀዋል፡፡ ሕገ መንግሥት ማሻሻያን ጨምሮ በአማራ ሕዝብ ላይ የተሠሩትን ትርክቶች ለማስተካከል፣ በማንነቱ ተከብሮ እንዲኖር እና ሌሎች የኅልውና ጥያቄዎችንም በተሻለ መልኩ መመለስ በሚያስችልበት አግባብ እንደሚዋሐድም እምነት አላቸው፡፡ እንደ አቶ መላኩ ገለጻ ውሕደት እና አብሮ መኖር እሴቱ አድርጎት ለዘመናት የኖረበት በመሆኑ ለአማራ ሕዝብ እንደ አዲስ መስበክ አያስፈልገውም፡፡ በመሆኑም ሕዝቡ ለሚያነሳው መሠረታዊ ጥያቄ ምላሽ የሚሰጠው ከሆነ በውሕደቱ ላይ ተቃውሞ ሊኖረው እንደማይችልም ይገምታሉ፡፡ አቶ መላኩ ‹‹በኢትዮጵያዊነት አብሮ ለመቀጠል ግን መስተካከል ያለባቸው መሠረታዊ ጥያቄዎች ቅድሚያ መመለስ አለባቸው›› ብለዋል፡፡